钦定古今图书集成/明伦汇编/氏族典/第097卷 > 《廖用贤尚友录》 > 巫玺
## 钦定古今图书集成/明伦汇编/氏族典/第097卷 > 《廖用贤尚友录》 > 巫玺

按《宁化县志》：“玺，岁贡，琼州府检校。”

《日知录书·君奭》篇：“在太戊时，则有若伊陟、臣扈格于
上帝，巫咸乂王家。在祖乙时，则有若巫贤。”《书序》：“伊陟
相太戊，亳有祥，桑谷共生于朝，伊陟赞于巫咸，作《咸
乂》四篇。”孔安国传曰：“巫咸，臣名。”马融曰：“巫，男巫也。名
咸，殷之巫也。”孔颖达《正义》曰：“君奭传曰：‘巫，氏也’。当以
巫为氏。名咸。郑元云：‘巫咸谓之巫官’。”按君奭、咸子巫
贤，父子并为大臣，必不世作巫官，故孔言“巫氏”是也，
则巫咸之为商贤相明矣。《史记正义》谓巫咸及子贤
冢皆在苏州常熟县西海虞山上，盖二子本吴人云。
《越绝书》云虞山者，巫咸所出也，是未可知。而后之言
天官者宗焉，言卜筮者宗焉，言巫鬼者宗焉，言天官，
则《史记天官书》所云“昔之传天数者”，高辛之前，重、黎、
唐、虞、羲、和，有夏昆吾、殷商巫咸者也。言卜筮，则《吕氏
春秋》所谓“巫彭作医，巫咸作巫”者也；言巫鬼，则《庄子》
所云“巫咸招曰来”，《楚辞》《离骚》所云“巫咸将夕降兮，怀
椒糈而要之”，《史记封禅书》所云“巫咸之兴自此始”，许
氏《说文》所云“巫咸初作巫。”又其死而为神，则秦诅楚
文所见不显大神巫咸者也。而又或以巫咸为黄帝
时人。《归藏》言黄帝将战，筮于巫咸是也，以为帝尧时
人。郭璞《巫咸山赋序》言巫咸以鸿术为帝尧医是也，
以为春秋时人；《庄子》言郑有神巫曰季咸，《列子》言“神
巫季咸自齐来处于郑”是也。至《山海经海外西经》言
“巫咸国在女丑北，左手操青蛇，右手操赤蛇，在登葆
山，群”巫所从上下也。《大荒西经》言：“大荒之中，有山，名
曰丰沮，玉门，日月所入，有灵山巫咸。巫即、巫朌、巫彭、
巫姑、巫真、巫礼、巫抵、巫谢、巫罗。十巫从此升降，百药
爰在。”《淮南子地形训》言：“轩辕丘在西方，巫咸在其北
方。”则益荒诞不可稽。而知古贤之名，为后人所假托
者多矣。

郑樵《通志》。